Secția specială de investigare a magistraților, răspuns la acuzațiile că acționează ca pluton de execuție și măciucă a puterii în cazul Kovesi: Ofensivă fără precedent și o presiune extrem de periculoasă asupra magistraților implicați în derularea procedurilor judiciare in curs

Secția specială pentru investigarea infracțiunilor comise de magistrați răspunde, într-un comunicat, acuzațiilor că acționează ca un ”pluton de execuție” și ca o măciucă în mâinile puterii politice” în cazul Kovesi, cu acuzația că acest gen de afirmații ar reprezenta ”o ofensivă fără precedent și o presiune extrem de periculoasă asupra magistralilor implicați în derularea procedurilor judiciare in curs.” Adina Florea, procuror al Secţiei de anchetare a magistraţilor, a declarat joi dimineaţă că dosarul în care Laura Codruţa Kovesi este citată ca suspect a fost deschis în urma plângerii lui Sebastian Ghiţă din decembrie 2018.

Redăm mai jos integral comunicatul Secției speciale:

”Cu privire la afirmațiile lansate în spațiul public, în cursul zilelor de 13 și 14 februarie 2019 de mai multe publicații on-line, posturi de televiziune și factori politici, prin care se fac speculații și sunt realizate asocieri politice cu privire la activitatea Secției de lnvestigare a Infracțiunilor din Justiție, în contextul citării unei persoane în calitate de suspect, într-un dosar aflat pe rolul Secției;

Conducerea acestei structuri atrage atenția asupra pericolului creat de astfel de atacuri grave și total nefondate la adresa independenței procurorilor care-și desfășoară activitatea în cadrul Secției. cu profesionalism și obiectivitate.

Acreditarea ideii că procurorii din cadrul Secției de Investigare a Infracțiunilor din Justiție acționează ca „pluton de execuție” și că această Secție „se dovedește o măciucă în mâinile puterii politice”, reprezintă o ofensivă fără precedent și o presiune extrem de periculoasă asupra magistralilor implicați în derularea procedurilor judiciare în curs.

Precizăm clar și răspicat că procurorii din cadrul Secției de Investigare a Infracțiunilor din Justiție procedează întotdeauna la aplicarea întocmai a legii, indiferent de calitatea persoanei vizate, de dosarele penale instrumentate, asigurând respectarea drepturilor procesuale ale acestora, inclusiv a prezumției de nevinovăție, crearea aceste structuri de parchet fiind tocmai o garanție a independenței magistraților și, nicidecum un instrument de represiune asupra acestora, astfel cum, în mod tendențios și nefondat, se afirmă de anumite voci în spațiul public.

Atragem atenția asupra faptului că orice încercare de intimidare a procurorilor în activitatea pe care aceștia o desfășoară reprezintă presiuni și ingerințe nepermise în activitatea procesual penal, sens în care facem apel la toți reprezentanții partidelor politice și a formatorilor de opinie la adoptarea unei atitudini decente și rezervate, libertatea de exprimare trebuind a fi menținută în limitele rezonabile ale unui discurs public moderat și echilibrat.”

Citește și

EXCLUSIV Ambasada SUA, reacție dură în cazul Kovesi: ”Este extrem de dezamăgitor să vedem încă o încercare aparentă de a o discredita. Avem încredere în experienţa profesională a Laurei Codruţa Kovesi”

Reacția președintelui Iohannis la anchetarea lui Kovesi: Solicit Secției de investigare a infracțiunilor din justiție corectitudine maximă, respectarea cu strictețe a legii și clarificarea rapidă a situației

Dosarul instrumentat de Adina Florea împotriva lui Kovesi: Sebastian Ghiță o acuză că ar fi luat „mită” constând în plata a 68.000 de euro pentru aducerea în ţară a fostului director FNI Nicolae Popa, fugit în Indonezia ca să scape de închisoare

Reuters și New York Times despre cazul Kovesi: ”Secția pentru magistrați amenință independența justiției și statul de drept, potrivit UE, SUA și multor magistrați români”